Dulbju acs purvs

**Dulbju acs purvs** ir botānisks dabas liegums Saldus novada Remtes pagasta ziemeļu daļā, ap puskilometru uz rietumiem no pie Kandavas — Saldus autoceļa P109 izvietotajām Dulbju un Silaines mājām, apmēram vidū starp Zanti un Remti. Aizņem 6 ha plašu pārmitru teritoriju, kuras dienviddaļā atrodas paša Acs purva ieplaka, bet pārējo daļu aizņem pārmitrs mežs. Fizioģeogrāfiski liegums atrodas Austrumkursas augstienes Saldus paugurainē. Liegums iekļauts aizsargājamo teritoriju sarakstā Natura 2000 ar kodu LV0513700.

## Bioloģiskā nozīme

Dabas liegums pašlaik paredzēts ES aizsargājamo biotopu: *7140 Pārejas purvi un slīkšņas* un *91D0* Purvaini meži* aizsardzībai. Liegumā sastopamas vairākas īpaši aizsargājamo augu sugas, no kurām svarīgākā ir Rusova jeb Traunsteinera dzegužpirkstīte (*Dactylorhiza russowii* jeb *Dactylorhiza traunsteineri*).

Citas retās sugas, kas atzīmētas lieguma Natura 2000 sarakstā un iekļautas Latvijas Sarkanajā grāmatā:
* Trejdaivu koraļļsakne (*Corallorrhiza trifida*)
* Fuksa dzegužpirkstīte (*Dactylorhiza fuchsii*)
* Purva sūnene (*Hammarbya paludosa*, arī *Malaxis paludosa*)
* Sirdsveida divlape (*Listera cordata*, arī *Neottia cordata*)
* Zaļziedu naktsvijole (*Platanthera chlorantha*)

## Iedalījums
thumb|right|Dulbju acs purva dabas lieguma ziemeļdaļas mežs
Iedalot teritoriju vides klasēs pēc EUNIS klasifikācijas, 94% lieguma teritorijas aizņem skujkoku mežs (N17) dažādās pārpurvotības pakāpēs. 5% aizņem purvs (N07) un 1% - jauktu koku mežs (N19).
Pēc šīs pašas organizācijas vides tipu iedalījuma, skābais sfagnu purvs aizņem 13% (tips 7110 — skābie purvi, nabadzīgi ar barības vielām, barojas galvenokārt no lietus ūdens, veģetācijā būtiskas sfagnu sūnas), pārejas vai pūšanas purvs — 8% (tips 7140 — veģetācija aug uz ūdens) un pārmitrs mežs nabadzīgās augsnēs — 79% (tips 91D0). 

## Apkārtne

Apmēram puskilometru uz ziemeļiem no lieguma ap Ciskaiņiem atrodas ganību pļavas, kuru daļa iekļauta botānisko bioloģiski vērtīgo zālāju sarakstā. Dienvidos apmēram 100 m no lieguma dienvidu robežas pēc mitra meža joslas atrodas reljefa pacēlums, uz kura aug sauss skujkoku mežs un ir grantēts pievedceļš no autoceļa P109. No ziemeļiem, rietumiem un austrumiem 2019. gadā lieguma robežas aptuveni iezīmēja izcirtuma josla, kura tomēr atstāja nelielus buferzonas iecirkņus.

Dulbju acs purvs ir mazs un tādēļ pats par sevi ne sevišķi piemērots aizsardzības prasībām. Netālu no tā uz dienvidrietumiem atrodas daudz lielākais (388 ha) un sugām bagātais, bet valsts neaizsargātais Saulīšu purvs.

## Vēsture

Dabas liegums tika izveidots 1977. gadā pirmām kārtām dzērvenāju aizsardzībai, kuri sastopami apmēram vienā piektdaļā lieguma platības.

## Praktiskā aizsardzība

Objekta uzturēšanas, saglabāšanas un attīstības plāni neeksistē.

## Galerija


Attēls:Izcirtums, kas ziemeļos norobežo Dulbju acs purva dabas liegumu.jpg|Izcirtums, kas ziemeļos norobežo Dulbju acs purva dabas liegumu
Attēls:Dulbju acs purva dabas lieguma ziemeļu malā vēja izgāztie koki.jpg|Izcirtuma dēļ vēja izgāztie koki lieguma teritorijas ziemeļu malā
Attēls:Meža ceļš caur Dulbju acs purva dabas lieguma rietumu daļu.jpg|Meža ceļš caur Dulbju acs purva dabas lieguma rietumu daļu. Beidzas mežā lieguma dienvidu galā un tajā bloķēta iebraukšana no ziemeļiem.
Attēls:Dulbju acs purva ziemeļrietumu mala.jpg|Dulbju acs purva ziemeļrietumu mala


## Atsauces

## Ārējās saites

* Dabas aizsardzības pārvalde